Adé vertel oor 'geleende rok' by Mej. Wêreld | Maroela Media
Adé vertel oor 'geleende rok' by Mej. Wêreld
Van Heerden (links) saam met Mej. Viëtnam en Chhillar (regs). Foto: Facebook
Suid-Afrika se Adé van Heerden (25) is vol lof vir die nuwe Mej. Wêreld nadat laasgenoemde vir haar 'n rok geleen het nadat hare kort voor die kroningsaand geskeur het.
Van Heerden het Saterdag onder die tien mooistes geëindig en het in die uitdunrondes die "Beauty with a Purpose"-toekenning gewen. Manushi Chhillar, Mej. Indië, het met die kroon weggestap.
Van Heerden het gesê haar rok het tydens 'n kleedrepetisie geskeur en dat dit nie herstel kon word nie. Chhillar het toe vir Van Heerden 'n rok geleen. "Ek is met 'n pragtige rok na die geleentheid gestuur, maar ek weet ook dat God op geheimsinnige maniere werk, en my geskeurde rok het ons die geleentheid gegee om die wêreld te wys dat sterk vroue mekaar werklik ondersteun."
Van Heerden, wat in Maart vanjaar as eerste prinses in die Mej. Suid-Afrika-skoonheidskompetisie aangewys is, het gesê dis 'n oomblik wat haar vir altyd sal bybly. Sy het Chhillar as 'n waardige wenner beskryf. "Ek is trots op jou en opgewonde vir die jaar wat vir jou voorlê. Ek weet jy sal voortgaan om 'n baken van hoop vir talle te wees."
Van Heerden het ook gesê sy het haar beste gedoen. "Elke tree wat ek gegee het, het ek met trots gegee in die wete dat ek my bes gedoen het. Ek hoop dat ek geïnspireer het, liefgehad het en goedhartigheid gewys het."
Van Heerden het gesê sy hoop Suid-Afrika is so trots op haar as wat sy op haarself voel. "Ek is nou op pad huis toe met 'n hart vol dankbaarheid, met die wete dat ek die geleentheid gehad het om te groei, te lei en te motiveer. Die geleentheid om jong vroue te wys dat hulle 'n doel het en dat hulle alles deur harde werk kan bereik."
Demi-Leigh Nel-Peters, die huidige Mej. Suid-Afrika, neem op 26 November in Las Vegas in die VSA aan die Mej. Heelal-kompetisie deel.
Baie mooi gebaar, ek kan egter nie glo dat iemand na 'n wereldkompetisie toe gaan slegs met een rok per geleentheid nie? Enigiets kan mos gebeur? Dit kan 'n vlek op kry of dit kan skeur .. hoekom was Mej Indie voorberei en nie Me. Suid Afrika nie? Seker maar net nog 'n refleksie op SA. Baie geluk egter aan haar met haar prestasie .. sit maar volgende keer nog 'n ekstra rokkie in die tas.
Baie dankie vir die mooi gebaar, Mej Indië!
Ek dink dit verpletter ook die illussie dat die meisies partykeer maar katterig kan wees!
Ek glo dis 'n nuwe geslag skoonhede wat inteligent is en wat deernis het!
en dit maak hulle net NOG MOOIER, want dit kom van binne af!!!
Mag dag nog vele sulke gevalle wees!
Dankie Adé, jy het SA en jou eie naam hooggehou!
Ek stem saam, dis n baie mooi gebaar maar ook dat ek voel geen meisie gaan na so n geleentheid met net een rok nie. Ek kan nie dink dat daar geen ontwerper in SA is wat vir so n pragtige jong dame n rok sou sponsor nie. Net vir die wis en onwis